b'\n_START_ARTICLE_\nAustrijos Nyderlandai\n_START_SECTION_\nRaida\n_START_PARAGRAPH_\n1700 m. mirus Ispanijos karaliui Karoliui II, 1701\xe2\x80\x931713\xc2\xa0m. Ispanija \xc4\xafsitrauk\xc4\x97 \xc4\xaf Ispanijos \xc4\xafp\xc4\x97dinyst\xc4\x97s kar\xc4\x85, po kurio ji visi\xc5\xa1kai pralaim\xc4\x97jo. 1713\xc2\xa0m. Utrechto sutartimi jos valdoma teritorija Ispanijos Nyderlandai per\xc4\x97jo Habsburg\xc5\xb3 monarchijai ir tapo \xc5\xbeinomi kaip Austrijos Nyderlandai. Tuo pat metu \xc5\xa1i valda prarado ry\xc4\x8diausias savo teritorijas - didesni\xc4\x85j\xc4\x85 Gelderso kunigaik\xc5\xa1tyst\xc4\x97s dal\xc4\xaf, kuri per\xc4\x97jo Pr\xc5\xabsijai, Julichui ir Nyderlandams._NEWLINE_Austrijos \xc5\xa1i valda pernelyg nedomino, nes Habsburgams buvo atiduota reikalaujant D. Britanijai ir Nyderlandams: \xc5\xa1ie tik\xc4\x97josi, kad stiprios valstyb\xc4\x97s, kokia tuo metu buvo Habsburg\xc5\xb3 monarchija, pasirodymas regione pad\xc4\x97s atstatyti j\xc4\x97g\xc5\xb3 pusiausvyr\xc4\x85 prie\xc5\xa1 stipr\xc4\x97jan\xc4\x8di\xc4\x85 Pranc\xc5\xabzij\xc4\x85. Kadangi Nyderlandai buvo geografi\xc5\xa1kai nutol\xc4\x99, \xc5\xa0ventoji Romos imperija siek\xc4\x97 juos sukeisti, vietoj j\xc5\xb3 gaudama Bavarij\xc4\x85. Tam tikru metu (1757 m.) ji netgi buvo sudariusi s\xc4\x85jung\xc4\x85 su Pranc\xc5\xabzija, ir sutiko duoti Piet\xc5\xb3 Nyderlandams nepriklausomyb\xc4\x99 u\xc5\xbe Pranc\xc5\xabzijos pagalb\xc4\x85 susigr\xc4\x85\xc5\xbeinant Silezij\xc4\x85, ta\xc4\x8diau v\xc4\x97liau sutartis buvo at\xc5\xa1aukta._NEWLINE_\xc5\xa0ventoji Romos imperija ma\xc5\xbeai r\xc5\xabpinosi \xc5\xa1iuo kra\xc5\xa1tu, i\xc5\xa1kyrus kelet\xc4\x85 atvej\xc5\xb3. Habsburgas Karolis VI nusprend\xc4\x97 i\xc5\xa1naudoti \xc5\xa1\xc4\xaf pri\xc4\x97jim\xc4\x85 prie j\xc5\xabros ir netgi tur\xc4\x97jo ambicij\xc5\xb3 vykdyti kolonizacij\xc4\x85, \xc4\xafkurdamas nes\xc4\x97kming\xc4\x85 Ostendo kompanij\xc4\x85, veikusi\xc4\x85 1717-1731 m. kitas Habsburgas, Imperatorius Juozapas II 1781 m. prad\xc4\x97jo konflikt\xc4\x85 su Nyderlandais, pareikalaudamas sugr\xc4\x85\xc5\xbeinti kai kurias teritorijas (generalines \xc5\xbeemes) ir nutraukti \xc5\xa0eld\xc4\x97s blokad\xc4\x85. Taip jis siek\xc4\x97 pagerinti Antverpeno b\xc5\xabkl\xc4\x99: \xc5\xa1io ekonomika nesivyst\xc4\x97 po to, kai Nyderlandai u\xc5\xbedar\xc4\x97 \xc5\xa0eld\xc4\x97s up\xc4\x99 ir Antverpeno pri\xc4\x97jim\xc4\x85 prie j\xc5\xabros. 1784 m. d\xc4\x97l to \xc4\xafvyko trumpas Virdulio karas, kuris taip \xc5\xbeinomas d\xc4\x97l to, kad vienintelis jo metu i\xc5\xa1\xc5\xa1autas \xc5\xa1ovinys pataik\xc4\x97 \xc4\xaf virdul\xc4\xaf. Po konflikto Nyderlandai atsisak\xc4\x97 atidaryti \xc5\xa0eld\xc4\x99, ta\xc4\x8diau kompensavo Antverpeno netekt\xc4\xaf i\xc5\xa1mok\xc4\x97dami 2 mln. gulden\xc5\xb3._NEWLINE_Juozapas II, veikiamas \xc5\xa0vietimo epochos, siek\xc4\x97 modernizuoti Pietinius Nyderlandus. Feodalines valstyb\xc4\x97les jis nor\xc4\x97jo pakeisti 9 moderniomis apskritimis, sekuliarizuoti \xc5\xa1vietimo sistem\xc4\x85, reorganizuoti religines bendruomenes. 1789 m. Brabante prasid\xc4\x97jo sukilimas, \xc5\xbeinomas kaip Brabanto revoliucija, kurios metu Brabanto provincija paskelbta nepriklausoma. Jos pavyzd\xc5\xbeiu pasek\xc4\x97 kitos provincijos, i\xc5\xa1skyrus Liuksemburg\xc4\x85. 1790 m. jos bendrai suk\xc5\xabr\xc4\x97 Jungtines Belgijos valstijas. Prie j\xc5\xb3 prisijung\xc4\x97 ir Austrijos Nyderlandams nepriklausiusi Lje\xc5\xbeo vyskupyst\xc4\x97._NEWLINE_Tais pa\xc4\x8diais metais Juozapo \xc4\xafp\xc4\x97dinis imperatorius Leopoldas II \xc4\xafved\xc4\x97 armij\xc4\x85 ir numal\xc5\xa1ino sukilim\xc4\x85. \xc5\xa0ventoji Romos imperija kontroliavo Nyderlandus iki 1794 m., kol kra\xc5\xa1t\xc4\x85 okupavo Pranc\xc5\xabzija.'